संगीतकारों और कम्पोज़रों की एक बड़ी संख्या नवाब के संरक्षण में, संगीत के उत्थान एवं प्रगति के लिए कार्य कर रही थी। स्वयं नवाब आला दर्ज़े के कम्पोज़र थे। यही कारण था कि अवध में संगीत, विशेषकर ठुमरी की समृद्धि के लिए बड़े पैमाने पर काम हुआ। उन्होंने स्वयं कई ठुमरियाँ कम्पोज़ कीं, जिनमें से बाबुल मोरा मैहर... मील का पत्थर साबित हुई।नवाब वाजिद अली शाह ने प्यार ख़ाँ, बासित ख़ाँ और ज़फ़र ख़ाँ जैसे महान उस्तादों से गायन का प्रशिक्षण प्राप्त किया था। वे क़ैसर उपनाम से शायरी करते थे। उन्होंने सांगीतिक रचनाएँ अख़्तरपिया नाम से लिखी हैं। उन्होंने गद्य और पद्य में कई रचनाएँ की, जिनमें कविताएँ और ठुमरियाँ शामिल हैं। दीवान-ए-अख़्तर, एवं हुस्न-ए-अख़्तर में उनकी ग़ज़लें संग्रहीत हैं। उन्होंने कई नए राग भी कम्पोज़ किए जैसे शाहपसंद, जोगी, जूही आदि। ठुमरी के साथ साथ उन्होंने कथक को लोकप्रियता के शिखर तक ले जाने में महती भूमिका अदा की। ठाकुर प्रसाद उनके कथक गुरु थे और कालिका-बिंदादीन उनके दरबार की शोभा।